На основу члана 51. став 1. тач. 1) и 4) Закона о планском систему Републике Србије („Службени гласник РСˮ, број 30/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**О МЕТОДОЛОГИЈИ ИЗРАДЕ**

**ДОКУМЕНАТА ЈАВНИХ ПОЛИТИКА**

I. УВОДНЕ ОДРЕДБЕ

Предмет

Члан 1.

Овом уредбом ближе се прописује методологија управљања јавним политикама, а нарочито обим, процес и контрола спровођења анализе ефеката приликом израде докумената јавних политика, као и анализа ефеката након њиховог усвајања, укључујући и начин спровођења консултација и јавне расправе за документе јавних политика, садржину и форму докумената јавних политика, елементе анализе ефеката усвојених докумената јавне политике, начин извештавања о резултатима спровођења јавних политика, начин вредновања учинака јавне политике, као и области планирања и спровођења јавних политика.

Овом уредбом ближе се уређује и садржина, начин вођења и одржавања Јединственог информационог система, као и дигитални формат у коме се уносе документа у тај систем.

Значење израза

Члан 2.

Појмови употребљени у овој уредби имају следеће значење:

1. опција представља могуће мере, односно групе мера за постизање посебних циљева документа јавне политике, односно промене која се намерава постићи;
2. „status quo” опција подразумева задржавање постојећег стања без увођења промена или интервенција и користи се као референтна опција за процену ефеката алтернативних опција;
3. консултације су процес у којем надлежни предлагач прикупља и разматра захтеве, податке, информације, ставове, примедбе и предлоге циљних група и заинтересованих страна у вези са:
4. припремом документа јавне политике,

праћењем спровођења и вредновањем учинка,

1. осталим питањима од значаја за надлежног предлагача;
2. Портал „еКонсултацијеˮ је јединствено електронско место за спровођење консултација и јавних расправа у процесу припреме и доношења прописа и планских докумената;
3. циљеви одрживог развоја (у даљем тексту: циљеви одрживог развоја) су међусобно повезани циљеви Уједињених нација, који се односе на развој у свету, базиран на принципима одрживости како би се осигурао одрживи развој и постигло благостање садашњих и будућих генерација;
4. показатељи циљева одрживог развоја су показатељи којима се прати учинак у достизању циљева одрживог развоја Уједињених нација;
5. пословно окружење, у смислу ове уредбе, је окружење које се обликује мерама јавних политика и утиче на услове пословања, инвестиције, продуктивност и приступ тржишту привредних субјеката;
6. органи јавне управе, у смислу ове уредбе, су органи државне управе и службе Владе и органи и службе аутономне покрајине и јединица локалне самоуправе.

II. ОБЛАСТИ ПЛАНИРАЊА И СПРОВОЂЕЊА ЈАВНИХ ПОЛИТИКА

Члан 3.

Област планирања и спровођења јавних политика (у даљем тексту: област планирања), на републичком нивоу, уређена је једном секторском стратегијом коју предлаже надлежни предлагач, у консултацији са релевантним органима државне управе.

Област планирања је: 1) правосуђе, 2) јавна безбедност, 3) одбрана, 4) јавна управа, 5) индустрија, 6) трговина, 7) туризам, 8) мала и средња предузећа и предузетништво, 9) наука, технолошки развој и иновације, 10) образовање, 11) енергетика, 12) минералне сировине и рударство, 13) животнa срединa, 14) саобраћај, 15) дигитално друштво, 16) јавно информисање, 17) запошљавање, 18) социјална политика, 19) здравство, 20) спорт, 21) пољопривреда и рурални развој, 22) култура, 23) људска права.

Изузетно, када је потребно уредити појаву или проблем који није обухваћен областима планирања из става 2. овог члана, надлежни предлагач може предложити израду програма, уз прибављено мишљење органа надлежног за координацију јавних политика.

Изузетно од става 1. овог члана, за утврђивање јавних политика за више области планирања, доноси се међусекторска стратегија чијом израдом координира надлежни предлагач, односно орган јавне управе у чијој је надлежности претежни део мера обухваћених међусекторском стратегијом.

Међусекторском стратегијом из става 4. овог члана уређује се спречавање и борба против корупције, смањење ризика од катастрофа и ванредне ситуације, национална безбедност, борба против климатских промена и нискоугљенични развој, урбани развој, као и оне јавне политике чије области планирања могу имати заједнички предмет уређења.

За области планирања из става 2. овог члана, аутономна покрајина, односно јединица локалне самоуправе, у складу са својим надлежностима и потребама, одлучује за које области доноси стратегију, односно програм, у складу са законом којим се уређује плански систем или их обухвата средњорочним планом.

Опис области планирања јавних политика дат je у Прилогу 1, који је одштампан уз ову уредбу и чини њен саставни део.

III. ОБИМ И ПРОЦЕС СПРОВОЂЕЊА АНАЛИЗЕ ЕФЕКАТА ПРИЛИКОМ ИЗРАДЕ ДОКУМЕНТА ЈАВНИХ ПОЛИТИКА

Обим спровођења *ex-ante* анализе ефеката

Члан 4.

Обим спровођења *ex-ante* анализе ефеката документа јавне политике зависи од значаја и величине потенцијалних ефеката мера јавних политика (у даљем тексту: мере) планираних тим документом, на јавне приходе и расходе, привредне субјекте и пословно окружење, грађане, животну средину и органе јавне управе, као и потребе спречавања потенцијалних негативних ефеката мера планираних тим документом, односно њиховог свођења на најмању могућу меру.

Процес спровођења *еx-ante* анализе ефеката документа јавних политика

Члан 5.

*Ex-ante* анализа ефеката документа јавних политика (у даљем тексту: *еx-ante* анализа ефеката) обухвата:

1. сагледавање постојећег стања у области планирања јавне политике, при чему се идентификују проблеми које је потребно решити и његови узроци и последице, односно промена која треба да се постигне у области планирања;
2. утврђивање општих и посебних циљева, као и показатеља учинка на основу којих ће се мерити њихово остварење;
3. идентификовање опција – могућих мера за постизање циљева;
4. анализу ефеката опција – могућих мера за постизање циљева и ризика за спровођење опција;
5. избор оптималне опције – мера за постизање циљева;
6. идентификацију надлежних органа и неопходних ресурса за спровођење оптималне опције − мера, праћење спровођења документа јавне политике, утврђивање и вредновање учинка и, извештавање о постигнутим учинцима документа јавне политике.

Процес спровођења еx-ante анализе ефеката је истовремено и процес израде стратегије, програма и концепта политике.

Приликом спровођења *ex-antе* анализе ефеката, користе се резултати анализе ефеката које су спроведене приликом израде, праћења спровођења и извештавања о резултатима спровођења планских докумената који су од значаја за посматрану област планирања, извештаји о раду органа јавне управе, извештаји међународних организација, информација до којих се дошло током консултација са циљним групама и заинтересованим странама, статистички подаци, као и друге анализе, истраживања и студије.

*Еx-antе* анализа ефеката се не спроводи за акционе планове који се доносе за разраду стратегија и програма.

Сагледавање постојећег стања

Члан 6.

Сагледавање постојећег стања из члана 5. став 1. тачка 1) ове уредбе обухвата:

1. сагледавање спроведене *ex-post* анализе и вредновања учинка (у даљем тексту: вредновање) претходног документа јавне политике у истој области планирања, уколико такав документ постоји;
2. анализу трендова у посматраној области планирања или делу те области на основу идентификованих релевантних и поузданих показатеља који се прате у тој области или делу области;
3. анализу међународних трендова и упоредне праксе у посматраној области планирања, као и приказ положаја Републике Србије у међународним оквирима анализиране области;
4. идентификацију и анализу циљних група и других заинтересованих страна;
5. aнализу уочених проблема у посматраној области планирања, њиховог обима и природе, као и узрока који су довели до њиховог настанка и последица које изазивају у пракси;
6. идентификацију важећих докумената јавних политика и прописа који имају директан утицај на стање у области планирања и анализу тог утицаја у циљу конзистентног и усклађеног деловања у тој области планирања;
7. анализу других разлога за промену у области или делу области планирања, у случају да није уочен проблем.

Сагледавање постојећег стања спроводи се на основу спроведеног вредновања претходног документа јавне политике, уколико такав документ постоји, као и на основу других доступних домаћих и међународних извештаја, статистичких података, студија, истраживања, анализа, анкета, информација које су прикупљене током консултативног процеса спроведеног приликом израде документа јавне политике и др.

За правилно сагледавање постојећег стања, надлежни предлагач сагледава питања садржана у Прилогу 2, који је одштампан уз ову уредбу и чини њен саставни део.

Утврђивање општих и посебних циљева документа јавне политике

Члан 7.

Циљеви се утврђују на основу сагледаног постојећег стања, имајући у виду уочени проблем који је потребно решити, као и узроке и последице тог проблема или промену коју је потребно постићи.

Ако се документ јавне политике доноси у поступку спровођења документа јавне политике вишег нивоа општости или документа развојног планирања, преузима се релевантан циљ из тог документа.

Приликом утврђивања циљева јавне политике, увек се утврђују општи и посебни циљеви.

Општи и посебни циљеви се утврђују на начин да буду прецизни, мерљиви, прихватљиви, реални и временски одређени.

Општи циљ се утврђује као пројекција стања, које се намерава постићи на нивоу друштва у одређеној области или делу области планирања.

Посебни циљ је пројекција стања, која се намерава постићи у односу на одређене субјекте и/или односе у области планирања или делу области планирања у којој та политика делује и који доприносе остварењу општег циља.

Посебни циљеви постижу се спровођењем мера, односно групе мера садржаних у документу јавне политике, при чему се свака мера, односно група мера обавезно везује за конкретан посебан циљ.

Приликом утврђивања циљева из става 4. овог члана узимају се у обзир циљеви одрживог развоја.

За правилно утврђивање циљева, надлежни предлагач сагледава питања садржана у Прилогу 3, који је одштампан уз ову уредбу и чини њен саставни део.

Показатељи учинка

Члан 8.

Показатељима учинка се прати степен остварене промене између почетног стања и стања након спровођења мера, имајући у виду ефекте, исходе и резултате.

Показатељи учинка дефинишу се током израде документа јавне политике, и то – приликом дефинисања циљева јавне политике и мера за њихово спровођење, неопходних за праћење остварења утврђених циљева.

Показатељ учинка дефинише се за праћење оствaривања циљева документа јавне политике и мера за њихово спровођење и могу бити:

1) показатељи ефеката (на нивоу општег циља јавне политике);

2) показатељи исхода (на нивоу посебног циља јавне политике);

3) показатељи резултата (на нивоу мера јавних политика).

По потреби показатељи се могу одредити и на нивоу активности.

Показатељи учинка су квантитативно изражени.

Изузетно, када није могуће формулисати квантитативне показатеље учинка, формулишу се квалитативни показатељи учинка.

Приликом утврђивања показатеља учинка узимају се у обзир показатељи циљева одрживог развоја.

Приликом дефинисања показатеља учинка, води се рачуна о томе да они буду родно осетљиви.

Приликом утврђивања показатеља учинка одређује се:

1. почетна вредност, која је вредност показатеља у години која претходи почетку израде или доношења документа јавне политике, односно у години за коју постоје релевантни подаци;
2. циљана вредност, која је пројектoвана вредност показатеља;
3. извор провере, који подразумева да се подаци прикупљају из различитих релевантних и поузданих извора, као што су: база података одговорног произвођача званичне статистике и друга база података, евиденција, извештај, истраживање, студија или други документ који садржи податке о вредности показатеља учинка.

Циљана вредност показатеља учинка се одређују на основу постојећег стања (почетне вредности) и реалне процене онога што се може остварити у одређеном периоду, имајући у виду расположиве ресурсе.

Идентификовање опција

Члан 9.

Идентификација опција подразумева разматрање већег броја могућих мера, односно групе мера за постизање посебних циљева јавне политике, укључујући и „*status quo*” опцију.

Приликом идентификовања опција, идентификују се и потенцијални ресурси неопходни за спровођење могућих мера, укључујући потребна финансијска средства и друге материјалне ресурсе (кадровске, организационе, управљачке и институционалне).

Изузетно од става 2. овог члана, није потребно разматрати више опција у случајевима, када се на основу препорука спроведеног вредновања из члана 35. став 3. тачка 3) ове уредбе, наставља спровођење мера које су биле утврђење претходним документом јавне политике, као и када се у документ јавне политике преузимају обавезе из процеса европских интеграција.

За правилно идентификовање опција, надлежни предлагач сагледава питања садржана у Прилогу 4, који је одштампан уз ову уредбу и чини њен саставни део.

Анализа ефеката опција

Члан 10.

Анализа ефеката идентификованих опција, односно мера спроводи се ради утврђивања њихових предности и недостатака и подразумева анализу:

1. економских ефеката;
2. ефеката на друштво;
3. ефеката на животну средину и климатске промене;
4. управљачких ефеката;
5. финансијских ефеката;
6. ризика.

Приликом анализе идентификованих опција, односно мера сагледавају се директни и индиректни, позитивни и негативни ефекти мера.

Негативни ефекти из става 2. овог члана који су идентификовани приликом анализе ефеката опција, односно мера подразумевају и планирање додатних мера у сврху њиховог смањења, односно отклањања.

Анализа ефеката из става 1. овог члана обухвата и процену усклађености утврђених опција, односно мера са мерама утврђеним у важећим документима јавних политика у релевантним областима планирања, као и планским документима насталим у оквиру европских интеграција и мултилатералне сарадње.

Анализа економских ефеката

Члан 11.

Анализом економских ефеката сагледавају се значајни директни и индиректни, позитивни и негативни ефекти опција, односно мера на пословно окружење, и то на:

1. пословање привредних субјеката;
2. инвестиције привредних субјеката;
3. продуктивност привредних субјеката;
4. приступ тржишту привредног субјеката.

За правилну анализу економских ефеката, надлежни предлагач сагледава питања садржана у Прилогу 5, који је одштампан уз ову уредбу и чини њен саставни део.

Анализа ефеката на друштво

Члан 12.

Анализом ефеката на друштво сагледавају се ефекти на различите категорије становништва, а нарочито на осетљиве друштвене групе, и то ефекти на:

1. људска права, социјално укључивање, једнакост третмана и недискриминацију;
2. тржиште рада, запошљавање и услове за рад;
3. квалитет, доступност и приуштивост система образовања, социјалне заштите, здравствене заштите, адекватног становања, као и доступност и приуштивост адекватне хране, чисте пијаће воде, енергије и других јавних услуга;
4. здравље људи;
5. доступност културних садржаја и очувања културног наслеђа;
6. жене и мушкарце тј. родну равноправност.

За правилну анализу ефеката на друштво, надлежни предлагач сагледава питања садржана у Прилогу 6, који је одштампан уз ову уредбу и чини њен саставни део.

Анализа ефеката на животну средину и климатске промене

Члан 13.

Анализом ефеката на животну средину и климатске промене сагледавају се значајни позитивни и негативни, непосредни и посредни ефекти опција, односно мера на очување режима воде, квалитет ваздуха, земљишта и хране, биодиверзитет, прилагођавање на измењене климатске услове, као и на факторе утицаја на квалитет животне средине (управљање отпадом, инфраструктуру, природна добра и сировине, енергетску ефикасност, обновљиве изворе енергије, емисије гасова са ефектом стаклене баште и др.).

Анализа ефеката на животну средину докумената јавних политика, за које постоји обавеза израде стратешке процене утицаја на животну средину, израђује се у складу са законом којим се уређује израда стратешке процене утицаја на животну средину, а преглед најважнијих резултата изведених из извештаја о стратешкој процени на животну средину се приказује у документу јавне политике.

У случају да изабрана опција документа јавне политике узрокује негативне утицаје на животну средину, надлежни предлагач спроводи мере из своје надлежности, које су утврђене у извештају о стратешкој процени утицаја на животну средину, а у случају да је за спровођење мере надлежан други орган јавне управе, надлежни предлагач га обавештава о обавези даљег поступања.

Када се за документа јавних политика не спроводи анализа ефеката из става 2. овог члана, надлежни предлагач анализу ефеката на животну средину и климатске промене спроводи сагледавајући питања садржана у Прилогу 7, који је одштампан уз ову уредбу и чини њен саставни део.

Анализа управљачких ефеката

Члан 14.

Анализом управљачких ефеката сагледавају се ефекти на начин функционисања и организовања органа из члана 2. тачка 8) ове уредбе, јавних агенција, независних регулаторних тела, јавних служби и јавних установа, као и правних и физичких лица којем је поверено јавно овлашћење и њихових капацитета за спровођење опција, односно мера, и то:

1. организационе, управљачке или институционалне промене у постојећим органима из става 1. овог члана, односно формирање нових органа из става 1. овог члана;
2. квалитет и квантитет постојећих институцијалних капацитета;
3. ефикасност, одговорност и транспарентност рада органа из става 1. овог члана.

За правилну анализу управљачких ефеката, надлежни предлагач сагледава питања садржана у Прилогу 8, који је одштампан уз ову уредбу и чини њен саставни део.

Анализа финансијских ефеката

Члан 15.

Анализа финансијских ефеката обухвата:

1. процену финансијских средстава потребних за реализацију опција, односно мера;
2. идентификацију могућих извора средстава потребних за реализацију опција, односно мера;
3. процену финансијских ефеката реализације документа јавне политике на буџет, односно на јавне приходе и расходе на републичком, односно покрајинском или нивоу јединице локалне самоуправе, у складу са законом који уређује буџетски систем.

За правилну анализу финансијских ефеката, надлежни предлагач сагледава питања садржана у Прилогу 9, који је одштампан уз ову уредбу и чини њен саставни део.

Анализа ризика

Члан 16.

Анализом ризика сагледавају се кључни ризици за спровођење опција, односнo мера и разматрају се активности које ће бити предузете како би се смањила вероватноћа појаве ризичног догађаја, који може да утиче на остваривање опције, односно мера из члана 9. ове уредбе, као и активности које ће бити предузете уколико се ризик оствари.

За правилну анализу ризика, надлежни предлагач сагледава питања садржана у Прилогу 10, који је одштампан уз ову уредбу и чини њен саставни део.

Поређење и избор оптималне опције за постизање циља

Члан 17.

На основу спроведене анализе ефеката опција, односно мера из члана 9. ове уредбе, надлежни предлагач сагледава најважније потенцијалне ефекте које ће свака од разматраних опција, односно мера да проузрокује и да утиче на могући степен остваривања утврђених циљева документа јавне политике за сваку од разматраних опција, односно мера.

Избор оптималне опције, односно мера из члана 9. ове уредбе врши се поређењем разматраних опција, односно мера, помоћу критеријума, који одређује надлежни предлагач на основу утврђених циљева и најважнијих потенцијалних ефеката, које могу да проузрокују опције, односно мере из члана 9. ове уредбе које су разматране.

Одређивање механизма за спровођење и праћење спровођења документа јавне политике

Члан 18.

Након избора оптималне опције, односно мера, надлежни предлагач врши идентификацију надлежног органа јавне управе за координацију спровођења сваке мере, одређује начин праћење спровођења документа јавне политике, начин вредновања учинка документа јавне политике и извештавања о постигнутом учинку и врши коначну процену ресурса неопходних за спровођење мера имајући у виду резултате до тада извршених анализа.

IV. САДРЖИНА ДОКУМЕНАТA ЈАВНИХ ПОЛИТИКА

Садржина стратегије

Члан 19.

Садржина стратегије обухвата:

1. увод, који садржи разлоге за доношење, који укључују одговоре на питања, односно информације:
2. зашто се приступило изради стратегије, односно који су разлози за постојање потребе за јавном интервенцијом?
3. да ли се стратегија доноси први пут у тој области планирања, односно у више области планирања или се доноси због истека важења постојеће стратегије?
4. када се стратегија израђује у складу са чланом 50. Закона о планском систему Републике Србије („Службени гласник PC”, број 30/18) - (у даљем тексту: Закон), у којој мери се неопходно одступа да би тај документ био усклађен са посебним законом, односно међународним уговором,
5. о институцијама, заинтересованим странама и циљним групама укљученим у израду те стратегије,
6. о консултативном процесу;
7. преглед и анализу постојећег стања, и то:
8. сажетак налаза вредновања претходног документа јавне политике,
9. опис постојећег стања у области планирања, односно више области планирања заснован на статистичким, као и другим релевантним и доступним подацима и чињеницама, укључујући релевантни правни и плански оквир,
10. међународна кретања и упоредну праксу у области планирања јавних политика, као и међународна поређења Републике Србије, уколико су релевантна,
11. идентификацију и објашњење обима и природе проблема, узрока и последица које проблем изазива у пракси, као и објашњење разлога за промену у случају када није уочен проблем у области или делу области планирања;
12. визију;
13. циљеве, који садрже:
14. општи циљ утврђен том стратегијом и усклађен са циљем планског документа у складу са којим се усваја,
15. посебне циљеве, који се утврђују на основу општег циља стратегије;
16. мере изабране опције, које садрже:
17. опис мере са анализом ефеката мера,
18. орган јавне управе надлежан за спровођење сваке мере, односно орган јавне управе који има претежну надлежност у реализацији те мере или је одређен за координатора за реализацију те мере, ако је спровођење мере у надлежности више органа јавне управе;
19. показатеље учинка који садрже:
20. показатеље учинка на нивоу општег циља, што укључује утврђивање почетне вредности, циљане вредности и извора провере,
21. показатеље учинка на нивоу посебних циљева, што укључује утврђивање почетне вредности, циљaне вредности и извора провере,
22. показатеље учинка на нивоу мера, што укључује утврђивање почетне вредности, циљане вредности и извора провере;
23. механизам за спровођење стратегије обухвата:
24. назив органа јавне управе који је надлежан за праћење и координацију спровођења и извештавање и вредновање учинака стратегије,
25. назив органа јавне управе који је надлежан за спровођење мере из тачке 5) подтачке (2) овог става и достављање информације о напретку спровођења мера и података о оствареним вредностима показатеља из тачке 6) овог става,
26. рокове за достављање података и информација о спровођењу стратегије,
27. периоде доношења акционих планова за спровођење стратегије уколико је период важења првог акционог плана краћи од периода важења стратегије,
28. рок за усвајање акционог плана за спровођење стратегије у случају када се акциони план не доноси истовремено са стратегијом, у складу са законом којим се уређује плански систем;
29. оквирну процену укупних трошкова за реализацију стратегије и идентификацију извора из којих се та средства обезбеђују;
30. акциони план за спровођење стратегије, у форми прописаној у члану 22. став 5. ове уредбе.

Циљеви из става 1. тачка 4) овог члана садрже информацију о усклађеност са циљевима одрживог развоја.

Стратегија може да садржи прилоге, укључујући приказе свих разматраних опција, уколико постоје различите опције за постизање циљева, а приликом усвајања уз стратегију се прилаже и процена финансијских средстава потребних за спровођење стратегије, а у складу са прописом којим се уређује начин извештавања о процењеним финансијским ефектима прописа.

Садржина програма

Члан 20.

Садржина програма обухвата:

1. увод који садржи разлоге за доношење, који укључују одговоре на питања, односно информације:
2. зашто се приступило изради програма, односно који су разлози за постојање потребе за јавном интервенцијом, објашњење везе тог програма са стратегијом или документом развојног планирања у складу са којим се доноси, као и о односу са другим релевантним важећим документима јавних политика,
3. да ли се програм доноси први пут у оквиру области планирања, односно више области планирања или се доноси због истека важећег документа?
4. када се програм израђује у складу са чланом 50. Закона, у којој мери се неопходно одступа да би тај документ био усклађен са посебним законом, односно међународним уговором,
5. o институцијама, заинтересованим странама и циљним групама укљученим у израду програма,
6. о консултативном процесу;
7. преглед и анализу постојећег стања, и то:
8. сажетак налаза вредновања претходног документа јавне политике,
9. опис постојећег стања у области планирања, односно више области планирања заснован на статистичким, као и другим релевантним и доступним подацима и чињеницама, укључујући релевантни правни и плански оквир,
10. међународна кретања и упоредна пракса у области планирања, као и међународна поређења Републике Србије, уколико су релевантна,
11. идентификацију и објашњење обима и природе проблема, узрока и последица које проблем изазива у пракси, као и објашњење разлога за промену у случају када није уочен проблем у области или делу области планирања;
12. визију;
13. циљеве, и то:
14. општи циљ који је утврђен као посебан циљ стратегије у складу са којом се усваја, односно који је усклађен са општим циљем стратегије или приоритетним циљем планског документа у складу са којим се доноси,
15. посебан циљ, који се утврђује на основу општег циља програма;
16. мере изабране опције, и то:
17. опис мере са анализом ефеката мера,
18. орган јавне управе надлежан за спровођење сваке мере, односно орган јавне управе која има претежну надлежност у реализацији те мере или је одређен за координатора за реализацију те мере, ако је спровођење мере у надлежности више органа јавне управе,
19. показатеље учинка који садрже:
20. показатеље учинка на нивоу општег циља, што укључује утврђивање почетне вредности, циљане вредности и извора провере,
21. показатеље учинка на нивоу посебних циљева, што укључује утврђивање почетне вредности, циљане вредности и извора провере,
22. показатеље учинка на нивоу мера што укључује утврђивање почетне вредности, циљане вредности и извора провере;
23. механизам за спровођење програма обухвата:
24. назив органа јавне управе који је надлежан за праћење и координацију спровођења и извештавање и вредновање учинака програма,
25. назив органа јавне управе који је надлежан за спровођење мера из тачке 5) овог става и достављање информације о напретку спровођења мера и података о оствареним вредностима показатеља учинка из тачке 6) овог става,
26. период достављања годишњих података и информација потребних за извештавање о спровођењу акционог плана и спровођењу стратегије из које се преузима посебан циљ, а који не може бити дужи од 60 дана по истеку сваке календарске године од дана усвајања програма,
27. периоди доношења акционих планова за спровођење програма уколико је период важења првог акционог плана краћи од периода важења програма,
28. рок за усвајање акционог плана за спровођење програма у случају када се акциони план не доноси истовремено са програмом, у складу са законом којим се уређује плански систем;
29. оквирну процену укупних трошкова за реализацију програма и идентификацију извора из којих се та средства обезбеђују;
30. акциони план за спровођење програма, у форми прописаној у члану 22. став 5. ове уредбе.

Циљеви из става 1. тачка 4) овог члана садрже информацију о усклађености са циљевима одрживог развоја.

Програм може да садржи прилоге, укључујући приказе свих разматраних опција, уколико постоје различите опције за постизање циљева, а приликом усвајања уз програм се прилаже и процена финансијских средстава потребних за спровођење програма, а у складу са прописом којим се уређује начин извештавања о процењеним финансијским ефектима прописа.

Садржина концепта политике

Члан 21.

Садржина концепта политике обухвата:

1. увод који садржи разлоге за доношење, односно зашто се приступило изради тог документа и који су разлози да постоји потреба за јавном интервенцијом;

2) преглед и анализа постојећег стања, и то:

(1) опис постојећег стања у области планирања, односно више области планирања заснован на статистичким, као и другим релевантним и доступним подацима и чињеницама,

(2) међународна кретања и упоредна пракса у области планирања, уколико постоје и међународна поређења Републике Србије, која су релевантна,

(3) идентификација и објашњење обима и природе проблема, узрока и последица које проблем изазива у пракси, као и опис промене коју треба постићи у области или делу области планирања,

1. опште и посебне циљеве јавне политике;
2. идентификовање могућих међусобно искључивих опција за постизање посебних циљева концепта политике и анализу ефеката за сваку од размотрених опција;
3. критеријуме за поређење опција, као и приказ поређења на основу критеријума из члана 17. став 2. ове уредбе;
4. резултате спроведених консултација за избор једне од идентификованих опција;
5. образложење избора опције и смернице за њено спровођење, укључујући институционални оквир за спровођење изабране опције и начин извештавања.

Форма и садржина акционог плана

Члан 22.

Садржина акционог плана обухвата:

1. општи циљ преузет из стратегије, односно програма, са показатељима на нивоу општег циља уз навођење почетне вредности, циљане вредности и извора провере;
2. посебне циљеве преузете из стратегије, односно програма, са показатељима на нивоу посебних циљева, уз навођење почетних вредности, циљаних вредности и извора провере;
3. мере преузете из стратегије, односно програма, реферисане на посебан циљ чијем остварењу доприносе, и то:
4. врсту мере,
5. показатеље резултата на нивоу сваке мере, почетну и циљане вредности и изворe провере,
6. орган јавне управе надлежан за спровођење сваке мере, односно орган јавне управе који има претежну надлежност у реализацији те мере или је одређен за координатора за реализацију те мере, ако је спровођење мере у надлежности више органа,
7. период спровођења мере,
8. процену финансијских средстава потребних за реализацију сваке мере за сваку годину и идентификацију извора из којих се та средства обезбеђују, програм, програмску активност или пројекат у програмском буџету у оквиру ког се обезбеђују средства за њено финансирање или донаторски пројекат који није обухваћен програмским буџетом;
9. активности за остваривање сваке мере, уз навођење:
10. рока за реализацију,
11. органа јавне управе надлежног за спровођење активности, односно носиоца активности,
12. институције партнера у спровођењу активности,
13. процене финансијских средстава за сваку годину за коју је планирано спровођење активности, осим за активности које се спроводе у оквиру редовног рада запослених.

Изузетно од става 1. тачке 4) подтачке (4) овог члана када се све активности у оквиру мере спроводе и финансирају из једне програмске активности или пројектa у програмском буџету, односно једног пројекта из директне техничке подршке, финансијска средства се могу исказати само на нивоу мере за сваку годину у периоду њеног спровођења.

Када се акциони план не усваја истовремено са стратегијом, односно програмом, он се припрема у форми прописаног обрасца из става 5. овог члана, и садржи:

1. увод, у којем се наводи документ јавне политике за који се доноси акциони план;
2. процену укупно потребних финансијских средстава за спровођење акционог плана,
3. информацију о спроведеним консултацијама.

Када се усваја акциони план за спровођење стратегије, односно програма по истеку периода важења претходног акционог плана, он се припрема у форми прописаног обрасца из става 5. овог члана, и садржи:

1. увод, у којем се наводи документ јавне политике за који се доноси нови акциони план;
2. кратак преглед резултата остварених за период важења претходног акционог плана;
3. процену укупно потребних финансијских средстава за спровођење акционог плана.
4. информацију о спроведеним консултацијама.

Приликом усвајања акционог плана прилаже се и процена финансијских средстава потребних за спровођење акционог плана, а у складу са прописом којим се уређује начин извештавања о процењеним финансијским ефектима прописа.

Акциони план се припрема у форми прописаног обрасца из Прилога 12, који је одштампан уз ову уредбу и чини њен саставни део.

V. КОНТРОЛА СПРОВЕДЕНЕ EX-ANTE АНАЛИЗЕ ЕФЕКАТА

Подршка органа надлежног за координацију јавних политика

Члан 23.

Пре почетка рада на документу јавне политике, надлежни предлагач обраћа се органу надлежном за координацију јавних политика за мишљење о:

1. избору врсте документа јавне политике;
2. изузећу документа јавне политике у вези са чланом 49. или чланом 50. Закона.

Мишљење органа надлежног за координацију јавних политика

Члан 24.

Орган надлежан за координацију јавних политика даје мишљење о потпуности и квалитету *еx-antе* анализе ефеката, односно садржини стратегије, програма и концепта политике, када је надлежни предлагач орган државне управе, и то о:

1) квалитету анализе постојећег стања из члана 19. став 1. тачка 2), члана 20. став 1. тачка 2) и члана 21. став 1. тачка 2) ове уредбе;

2) правилно формулисаним циљевима из члана 19. став 1. тачка 4), члана 20. став 1. тачка 4) и члана 21. став 1. тачка 3) ове уредбе;

3) правилном дефинисању показатеља учинка за мерење резултата, исхода и ефеката из члана 19. став 1. тачка 6) и члана 20. став 1. тачка 6) ове уредбе;

4) опису мера за спровођење утврђених циљева из члана 19. став 1. тачка 5) подтачка (1) и члана 20. став 1. тачка 5) подтачка (1) ове уредбе;

5) опису механизма за спровођење из члана 19. став 1. тачка 7) и члана 20. став 1. тачка 7) ове уредбе;

6) квалитету приказане анализе ефеката опција, односно мера.

Мишљење органа надлежног за координацију јавних политика из става 1. тачка 6) овог члана садржи оцену:

1) потпуна анализа ефеката − када оцени да је надлежни предлагач, потпуно и квалитетно представио анализу економских ефеката, ефеката на друштво, ефеката на животну средину и климатске промене, финансијских и управљачких ефеката, који су релевантни за јавне политике које се уређују предложеним документом;

2) делимична анализа ефеката − када оцени да надлежни предлагач није у потпуности представио анализу економских ефеката, ефеката на друштво, ефеката на животну средину и климатске промене, финансијских и управљачких ефеката, који су релевантни за јавне политике које се уређују предложеним документом, али су довољни за сагледавање најважнијих ефекта које ће предложене мере документа јавне политике имати на физичка, правна лица, буџет и животну средину и климатске промене;

3) недовољна анализа ефеката − када оцени да надлежни предлагач није представио анализу ефеката, односно да се не могу сагледати најважнији ефекти мера које су предложене документом јавне политике.

Орган надлежан за координацију јавних политика даје мишљење на потпуност и квалитет садржине акционог плана из члана 22. ове уредбе.

Мишљење из ст. 1 и 2. овог члана доставља се надлежном предлагачу, у року од десет радних дана од дана пријема документа јавне политике, односно 20 радних дана од дана пријема секторске стратегије, односно међусекторске стратегије из члана 3. став 4. ове уредбе.

Ако надлежни предлагач не прихвати ставове и предлоге изнете у мишљењу из ст. 1 и 2. овог члана, разлоге за то образлаже приликом упућивања материјала Влади на разматрање, односно усвајање, у складу са Пословником Владе.

Изузетно, од става 1. овог члана, када су у питању документа јавне политике који се израђују у складу са чланом 50. Закона, орган надлежан за координацију јавних политика, на основу образложења предлагача документа јавне политике, процењује у којој мери се одступило од одредби ове уредбе и Закона, да би тај документ био усклађен са посебним законом, односно међународним уговором.

VI. НАЧИН СПРОВОЂЕЊА КОНСУЛТАЦИЈА И ЈАВНЕ РАСПРАВЕ ЗА ДОКУМЕНТА ЈАВНЕ ПОЛИТИКЕ

Укључивање организација цивилног друштва у изради докумената јавних политика

Члан 25.

Приликом образовања радне групе за израду документа јавне политике, надлежни предлагач може да именује представнике организација цивилног друштва, у складу са Законом и смерницама којим се уређује укључивање организација цивилног друштва у радне групе за израду предлога докумената јавних политика и нацрта, односно предлога прописа.

Поступак избора представника организација цивилног друштва спроводи надлежни орган у складу са смерницама из става 1. овог члана.

Иницијативу за укључивање у радну групу за израду документа јавне политике, могу поднети организације цивилног друштва и друге заинтересоване стране, надлежном органу.

Надлежни орган објављује на својој интернет страници податке о спроведеним поступцима избора из става 2. овог члана, као и о поднетим иницијативама из става 3. овог члана и поступању по тим иницијативама.

Објављивање почетка рада на документу јавне политике

Члан 26.

Надлежни предлагачобјављује обавештење о почетку рада на документу јавне политике, на својој интернет страници, као и на порталу „еКонсултацијеˮ, ако је надлежни предлагач орган државне управе, у року од седам радних дана од дана почетка израде тог документа.

Обавештење садржи основне информације о разлозима за доношење документа јавне политике.

У случају да је у области или делу области планирања јавних политика раније постојао документ јавне политике, надлежни предлагач објављује прелиминарне резултате спровођења тог документа јавне политике, на основу до тада доступних података, а који представљају основу за израду финалног извештаја из члана 35. став 2. ове уредбе.

Спровођење консултација

Члан 27.

Надлежни предлагач обавештава циљне групе и заинтересоване стране о времену и месту примене изабраних метода консултација, на својој интернет страници, а ако је надлежни предлагач орган државне управе и на порталу „еКонсултације”.

Извештавање о резултатима консултативног процеса

Члан 28.

Надлежни предлагач, најкасније у року од 15 дана од дана завршетка консултација, објављује извештај о спроведеним консултацијама, на својој интернет страници, а ако је надлежни предлагач орган државне управе, и на Порталу „еКонсултације”.

Достављање Извештаја о спроведеним консултацијама

Члан 29.

Приликом контроле спровођења ex-ante анализе ефеката документа јавне политике из члана 24. ове уредбе, надлежни предлагач доставља Извештај о спроведеним консултацијама из члана 28. ове уредбе органу државне управе надлежном за координацију јавних политика.

Извештај о спроведеним консултацијама садржи информације о резултатима спроведених консултација утврђених чланом 34. став 4. Закона.

Садржај извештаја из ст. 1. и 2. овог члана дат је у Прилогу 11, који је одштампан уз ову уредбу и чини њен саставни део.

Методе консултација

Члан 30.

Методе консултација су:

1. прикупљање писаних коментара;
2. анкета;
3. фокус група;
4. интервју;
5. панел;
6. округли сто.

Надлежни предлагач спроводи консултације применом једне или више метода консултација из става 1. овог члана.

Примена метода из става 1. овог члана врши се у складу са подзаконским актом којим се уређују смернице добре праксе за остваривање учешћа јавности у припреми нацрта закона и других прописа и аката министра надлежног за послове државне управе, у складу са законом којим се уређује државна управа.

Јавна расправа

Члан 31.

Поступак јавне расправе о предлогу документа јавне политике спроводи се у складу са Пословником Владе, када је надлежни предлагач орган државне управе.

Поступак јавне расправе на предлог документа јавне политике када је предлагач орган, односно служба аутономне покрајине, односно јединица локалне самоуправе спроводи се у трајању од најмање 20 дана.

Након спроведене јавне расправе, надлежни предлагач сачињава извештај о спроведеној јавној расправи и објављује га на својој интернет страници, а када је предлагач орган државне управе и на порталу „е-Консултације”, најкасније у року од 15 радних дана од дана завршетка јавне расправе.

Извештај из става 1. овог члана, нарочито садржи податке о:

* 1. времену и месту одржавања јавне расправе;
  2. учешћу органа јавне управе, организација цивилног друштва и привредних субјеката у јавној расправи;
  3. начину на који су сугестије уграђене у предлог документа јавне политике и ако нису, из којих разлога то није учињено.

Приликом контроле спровођења *ex-ante* анализе ефеката документа јавне политике из члана 24. ове уредбе, надлежни предлагач доставља извештај из става 3. овог члана органу државне управе надлежном за координацију јавних политика.

Изузетно од ст. 1 и 2. овог члана, надлежни предлагач не спроводи јавну расправу у случају:

1) мањих измена стратегија и програма које немају висок или значајан утицај на измене већ утврђених јавних политика;

2) мањих измена акционог плана којим се мењају активности у циљу реализације мера утврђених постојећом стратегијом, односно програмом;

3) усвајања акционог плана у року од 90 дана од дана усвајања стратегије, односно програма.

Одлуку да се не спроводи јавна расправа из става 6. тач. 1) и 2) овог члана, на предлог надлежног предлагача, доноси надлежни одбор, односно надлежни орган, односно служба аутономне покрајине, односно јединица локалне самоуправе.

VII. ПРАЋЕЊЕ СПРОВОЂЕЊА, ИЗВЕШТАВАЊЕ И ВРЕДНОВАЊЕ УЧИНАКА ДОКУМЕНАТА ЈАВНИХ ПОЛИТИКА

Праћење спровођења

Члан 32.

Праћење спровођења у складу са механизмом из члана 19. став 1. тачка 7) и члана 20. став 1. тачка 7) ове уредбе обухвата континуирану:

1. проверу ангажованих ресурса у односу на планиране;
2. проверу остварења резултата, исхода и ефеката докумената јавних политика у складу са дефинисаним циљаним вредностима показатеља учинка;
3. проверу динамике спровођења мера и активности;
4. идентификацију испољених и могућих ризика и одговора на њих.

Извештавање о спровођењу акционог плана

Члан 33.

Орган јавне управе који је одређен за праћење спровођења мера и активности у акционом плану одређене стратегије и програма, уноси у Јединствени информациони систем информације о напретку, у роковима који су утврђени механизмом из члана 19. став 1. тачка 7) и члана 20. став 1. тачка 7) ове уредбе.

Орган јавне управе из става 1. овог члана, уноси податке о оствареним годишњим вредностима показатеља учинка на нивоу циљева и мера, уз образложење одступања између циљаних и остварених вредности показатеља учинка, статусу спровођења активности, као и одступања од планираних рокова за спровођење активности и обезбеђеним и утрошеним финансијским средствима.

Надлежни предлагач податке из ст. 1. и 2. овог члана преузима из Јединственог информационог система, у форми табеле која представља извештај о спровођењу акционог плана на годишњем нивоу.

Саставни део извештаја из става 3. овог члана чини и опис напретка у постизању општих и посебних циљева и мера у односу на дефинисане показатеље учинка и проценат остварења мера и активности у односу на планирани број мера и активности за извештајни период.

Орган јавне управе из става 1. овог члана објављује извештај о спровођењу акционог плана из ст. 3 и 4. овог члана на својој интернет страници, у роковима који су прописани за извештавање, у складу са Законом и доставља органу државне управе надлежном за координацију јавних политика.

Образац табеле из става 3. овог члана дат је у Прилогу 13, који је одштампан уз ову уредбу и чини њен саставни део.

Вредновање докумената јавних политика

Члан 34.

Вредновање стратегије, односно програма у сврху израде извештаја из члана 35. ове уредбе, обухвата:

1. планирање вредновања, и то:
   1. дефинисање сврхе и обима, односно разлога зашто се спроводи вредновање,
   2. одређивање временског рока за спровођење вредновања,
   3. одређивање ко спроводи вредновање учинака, односно да ли вредновање учинака спроводи унутрашња организациона јединица органа јавне управе (интерна евалуација), независни евалуатор (спољна евалуација) или вредновање учинака спроводе унутрашња организациона јединица органа јавне управе и независни евалуатор заједно, са јасно дефинисаним улогама (комбинација интерне и спољне евалуације),
   4. приступ и методологија вредновања која садржи: евалуациона питања и критеријуме за вредновање учинака, методе за прикупљање података за вредновање учинака, узорак заинтересованих страна;

2) спровођење вредновања и то: организацију и прикупљање докумената и осталих материјала који ће се користити током овог процеса, организовање посета на терену, спровођења интервјуа, писања анкета, начина комуницирања са заинтересованим странама;

3) извештавање о вредновању које се врши тако што се анализира да ли су и у којој мери постигнути учинци у складу са показатељима учинака дефинисаним стратегијом односно програмом, на основу критеријума за оцењивање и то:

(1) релевантности – оцењује се да ли је спровођење мера из стратегије, односно програма, одговарајуће за друштво, односно у којој мери су циљеви стратегије, односно програма у складу са приоритетима државе, потребама циљних група на које се односе, циљевима одрживог развоја и глобалним трендовима,

(2) ефикасност – оцењује колико су добро коришћени финансијски, материјални и људски ресурси за спровођење мера, односно да ли је благовремено постигнут резултат употребом ресурса на најекономичнији начин,

(3) ефективност – оцењује да ли спровођење мера остварују циљеве стратегије односно програма, односно у којој мери се очекује да мере постигну резултате у друштву,

(4) одрживост – оцењује да ли ће користи које је остварило друштво спровођењем мера из стратегије, односно програма трајати довољно дуго, односно у којој мери је спровођење мера на начин на који је осмишљено стратегијом односно, програмом могуће спроводити у дужем временском периоду.

Процес вредновања је истовремено и процес израде извештаја о резултатима спровођења стратегије, односно програма.

Извештавање о резултатима спровођења стратегије, односно програма

Члан 35.

Након истека сваке треће календарске године од дана усвајања стратегије, односно програма надлежни предлагач сачињава извештај о спровођењу стратегије, односно програма.

Најкасније годину дана пре истека примене стратегије, односно програма, надлежни предлагач започиње израду финалног извештаја о спровођењу стратегије, односно програма, у роковима утврђеним Законом.

Извештај из ст 1. и 2. овог члана, садржи:

1. уводни сажетак са освртом на достигнућа и изазове током периода извештавања;
2. налазе вредновања, и то:
3. преглед планираних и утрошених финансијских средства за период извештавања,
4. оцену о остварењу општег и посебних циљева, као и мера у односу на показатеље учинка (резултата исхода и ефеката) за период извештавања, на основу кртеријума из члана 34. став 1. тачка 3) ове уредбе;
5. преглед екстерних фактора који су утицали на степен постигнутих резултата,
6. ефекте на циљне групе и друге заинтересоване стране у области која је предмет анализе, у односу на очекиване претходно идентификоване ефекте у *ex-ante* анализи ефеката истог документа јавне политике,
7. препоруке које представљају основ за измене и допуне постојећих стратегија, односно програма, као и основ за наредни циклус планирања јавних политика.

Надлежни предлагач извештаје из ст. 1 овог члана, објављује на својој интернет страници, у роковима који су прописани за извештавање, у складу са Законом и доставља их органу државне управе надлежном за координацију јавних политика.

Надлежни предлагач извештаје из става 2. овог члана, доставља на усвајање Влади, односно скупштини јединице локалне самоуправе или надлежном органу аутономне покрајине, и након усвајања, објављује на својој интернет страници, у роковима који су прописани за извештавање, у складу са Законом.

Збирни извештај

Члан 36.

Oрган државне управе надлежан за координацију јавних политика најмање једном годишње, на основу достављеног извештаја из члана 33. став 5. ове уредбе и извештаја из члана 35. став 1. ове уредбе, сачињава збирни извештај о спровођењу докумената јавних политика и доставља га Влади на разматрање и усвајање.

Орган државне управе надлежан за координацију јавних политика објављује извештај из става 1. овог члана на својој интернет страници најкасније 15 дана од дана усвајања.

Надлежни предлагач, може самостално поднети Влади, односно скупштини јединице локалне самоуправе, или надлежном органу аутономне покрајине, извештај из члана 33. став 5. ове уредбе и извештај из члана 35. став 1. ове уредбе.

Измена и допуна документа јавне политике

Члан 37.

Када надлежни предлагач, на основу извештаја поднетих у складу са овом уредбом утврди да постоји потреба да се мења, односно допуњује документ јавне политике, приступа измени, односно допуни документа јавне политике.

Са изменама, односно допунама документа јавне политике из става 1. овог члана међусобно се усклађују хијерархијски виши и нижи документи јавних политика из исте области планирања.

Влада својим актом ближе уређује методологију за измену и допуну докумената јавних политика, као и методолошка правила којима се уређује структура и начин писања докумената јавних политика, која је обавезујућа за органе државне управе када припремају документе јавних политика чији је доносилац Влада, и чија се примена препоручује осталим предлагачима, односно доносиоцима докумената јавних политика.

VIII. САДРЖИНА И НАЧИН ВОЂЕЊА ЈЕДИНСТВЕНОГ ИНФОРМАЦИОНОГ СИСТЕМА

Садржина Јединственог информационог система

Члан 38.

Садржину јединственог информационог система чини модул за планирање и модул за извештавање.

Модул за планирање из става 1. овог члана најмање садржи податке о елементима:

1. документа јавне политике, и то:
2. општи циљ документа јавне политике, са показатељима ефеката на нивоу општег циља, као и назив планског документа из којег се преузима општи циљ, уколико је то случај,
3. посебне циљеве, са показатељима исхода на нивоу посебних циљева,
4. мере са процењеним финансијским средствима и изворима финансирања, за постизање посебних циљева, уз повезивање сваке мере са одређеним посебним циљем, са показатељима резултата на нивоу појединачних мера,
5. активности за остварење мере, са роковима и одговорним органима јавне управе за спровођење сваке од активности са процењеним финансијским средствима и изворима финансирања,
6. повезаност општег и посебних циљева са преговарачким поглављима и реформским процесима, укључујући циљеве одрживог развоја и постојање утицаја мера и активности на пословно окружење;
7. средњорочног плана, и то:
8. општи циљ са показатељима ефеката на нивоу општег циља, као и назив документа јавне политике или документа развојног планирања из којег је општи циљ преузет или ознаку да је општи циљ утврђен средњорочним планом,
9. посебне циљеве са показатељима исхода на нивоу посебних циљева, као и назив документа јавних политика или документа развојног планирања из којег је посебан циљ преузет или ознаку да је посебни циљ утврђен средњорочним планом,

(3) мере за постизање посебног циља са показатељима резултата на нивоу сваке мере, назив документа јавне политике или документа развојног планирања из којег је мера преузета или ознаку да је мера утврђена средњорочним планом, као и програмске активности и пројекте у програмском буџету у оквиру којих се обезбеђују средства за спровођење мере,

(4) активности за остварење мере, са роковима и одговорним унутрашњим организационим јединицама органа јавне управе, који је носилац средњорочног плана, за спровођење сваке од активности са процењеним финансијским средствима и изворима финансирања,

1. везе општег и посебних циљева са преговарачким поглављима и реформским процесима, укључујући циљеве одрживог равоја;
2. акционог плана за спровођење програма Владе (у даљем тексту: АПСПВ), и то:
3. приоритетне циљеве,
4. резултате за остваривање приоритетних циљева и показатеље резултата са почетним и циљаним вредностима за период важења АПСПВ-а,
5. прописе које треба изменити, допунити или донети нове, као и документе јавних политика, које треба донети за остваривање резултата.

Модул за извештавање из става 1. овог члана садржи податке о:

1. реализацији документа јавне политике и средњорочног плана, и то:
2. податке о оствареним годишњим вредностима показатеља учинка уз образложење одступања између планираних и остварених вредности показатеља,
3. кратак опис напретка о спровођењу активности и статус активности,
4. обезбеђеним/утрошеним финансијским средствима,
5. нови рок у случају одступања од планираних рокова за спровођење активности,
6. разлози за одступање и будући кораци за реализацију;
7. реализацији АПСПВ, и то:
8. податке о оцени напретка и образложење оцене,
9. податке о напретку у остваривању резултата, кључним корацима у остваривању резултата и идентификованим ризицима и проблемима,
10. податке о оствареним вредностима показатеља,
11. податке о статусу у припреми прописа у вези са остваривањем планираних резултата (да ли је формирана радна група, израђен нацрт, прибављено мишљење, период спровођења јавне расправе, да ли је пропис усвојен на седници Владе/Народне скупштине, да ли је објављен у „Службеном гласнику Републике Србијеˮ уз коментар који је везан за пропис).

Модули из става 1. овог члана садрже функционалности за добијање табеларних приказа унетих података, а модул за извештавање и преглед статистике остварених резултата.

Показатељи у јединственом информационом систему садрже:

1. назив;
2. јединицу мере;
3. извор провере;
4. кратак опис методологије прорачуна;
5. назив носиоца, односно институције која је одговорна за прикупљање података о показатељу;
6. почетну вредност и базну годину;
7. циљане вредности и године за које се циљане вредности утврђују;
8. везу са показатељем циљева одрживог развоја.

За потребе планирања и потребе извештавања и друге потребе у вези са планирањем и праћењем спровођења јавних политика модули садрже и друге податке и функционалности о чијем развоју одлучује орган државне управе надлежан за координацију јавних политика.

Члан 39.

Подаци из члана 38. ове уредбе уносе се у Јединствени информациони систем у складу са софтверским решењем за унос података.

Податке из члана 38. став 2. тачка 1) ове уредбе уноси надлежни предлагач, најкасније 30 дана од дана усвајања документа јавне политике, односно његовог ступања на снагу.

Податке из члана 38. став 2. тачка 2) ове уредбе уноси обвезник средњорочног планирања најкасније 30 дана од дана објављивања средњорочног плана.

Изузетно од става 2. овог члана за документа која се израђују у складу са чланом 49. односно чланом 50. Закона могућност уноса података се цени у сваком конкретном случају.

Податке из члана 38. став 2. тачка 3) ове уредбе, уноси орган надлежан за координацију јавних политика након усвајања.

Податке из члана 38. став 3. тач. 1) и 2) ове уредбе уноси орган јавне управе који је надлежан за реализацију мере и/или активности из своје надлежности, у роковима утврђеним у документу јавне политике, односно обвезници средњорочног планирања, у роковима утврђеним законом.

Податке из члана 38. став 3. тачка 3) ове уредбе, уноси орган надлежан за координацију и органи одговорни за спровођење АПСПВ.

Члан 40.

За потребе припреме Плана рада Владе и Годишњег извештаја о раду Владе користи се посебан информациони систем ПИРВ, којим управља Генерални секретаријат Владе.

Начин размене података између Јединственог информационог система и ПИРВ-а и начин уноса и коришћења података који се користе у ПИРВ-у, као и начин поступања везано за друга повезана питања ближе одређује Генерални секретар Владе својим упутством.

Начин вођења Јединственог информационог система

Члан 41.

Јединствени информациони систем води Влада преко органа надлежног за координацију јавних политика.

Орган из става 1. овог члана развија и унапређује функционалност Јединственог информационог система, организује обуке, обезбеђује сталан приступ и техничку подршку ради уношења и преузимања података из Јединственог информационог система, а у складу са овлашћењима органа јавне управе, односно обвезника средњорочног планирања.

Oрган јавне управе, односно обвезник средњорочног планирања одређује свог администратора и заменика администратора и координаторе за сваки од документа јавне политике, односно средњорочни план, а остале кориснике који су задужени за извештавање о спровођењу активности утврђених акционим планом из надлежности институције одређују сви органи јавне управе на захтев органа надлежног за координацију јавних политика.

IX. ПРЕЛАЗНЕ И ЗАВРШНЕ ОДРЕДБЕ

Члан 42.

На документ јавне политике који је достављен на мишљење органу надлежном за координацију јавних политика, пре почетка примене ове уредбе, орган надлежан за координацију јавних политика даје мишљење у складу са Уредбом о методологији управљања јавним политикама, анализи ефаката јавних политика и прописа и садржају појединачних докумената јавних политика („Службени гласник РС”, број 8/19).

Надлежни предлагач који је прибавио мишљење из става 1. овог члана може материјал са тим мишљењем упутити Влади на разматрање и усвајање и након почетка примене ове уредбе.

Члан 43.

Након усвајања секторских стратегија из члана 3. став 1. ове уредбе, сви постојећи програми из исте области планирања, усклађују се у року од 12 месеци од дана усвајања секторске стратегије.

Када након ступања на снагу ове уредбе истекне време важења стратегије која не уређује област планирања из члана 3. став 1. ове уредбе у целини, за уређење дела области може се донети програм.

Члан 44.

Одредба члана 39. ове уредбе примењује се на службе локалне власти од дана када се стекну технички услови за успостављање Јединственог информационог система за службе локалне власти.

Члан 45.

Влада ће у року од 90 дана од дана ступања на снагу ове уредбе, донети методологију из члана 37. став 3. ове уредбе.

Члан 46.

Даном ступања на снагу ове уредбе престаје да важи Уредба о методологији управљања јавним политикама, анализи ефаката јавних политика и прописа и садржају појединачних докумената јавних политика („Службени гласник РС”, број 8/19), у делу који се односи на јавне политике.

Члан 47.

Ова уредба ступа на снагу осмог дана од дана објављивања у „Службеном гласнику Републике Србијеˮ, а примењује се од 31. марта 2025. године.

05 Број: 110-1718/2025

У Београду, 6. марта 2025. године

В Л А Д А

|  |  |
| --- | --- |
|  | ПРЕДСЕДНИК  Милош Вучевић |

ПРИЛОГ 1:

ОБЛАСТИ ПЛАНИРАЊА И СПРОВОЂЕЊА ЈАВНИХ ПОЛИТИКА

1. Правосуђе обухвата питања независности, самосталности, непристрасности, одговорности, транспарентности, ефикасности и стручности у области правосуђа; управљање људским ресурсима у правосуђу; права жртава и сведока кривичних дела; ратне злочине и нестала лица; извршење кривичних санкција и коришћење алтернативних санкција; забрану тортуре нехуманог или понижавајућег третмана и кажњавања и бесплатну правну помоћ.
2. Јавна безбедност обухвата усклађено стање заштићености људи и имовине и Уставом и законом утврђених људских и мањинских права и слобода, укључујући заштиту и подршку владавини права, које се успоставља и одржава применом превентивних и репресивних мера у обављању унутрашњих послова, у складу са чланом 50. Закона.
3. Одбрана обухвата политику одбране, стратегијско планирање у области националне безбедности и одбране, планирање развоја система одбране, војну доктрину, управљање људским и материјалним ресурсима у одбрани, систем одбране, војну одбрану, цивилну одбрану, планирање припрема за одбрану; војно образовање, војно здравство, научно-истраживачку делатност у одбрани, у складу са чланом 50. Закона.
4. Јавна управа обухвата делотворно управљање и ефикасан рад управе на свим административним нивоима; управљање људским ресурсима, изградња капацитета и стручно усавршавање; пружање услуга; управљање јавним политикама и регулаторну реформу; реформу система локалне самоуправе; управљање јавним финансијама и развој електронске управе.
5. Индустрија обухвата: креирање адекватног пословног амбијента за индустријски раст; дигиталну трансформацију индустрије; стимулисање иновативности индустрије и развој виших фаза технолошке производње; инвестиције у физичку, дигиталну и социјалну инфраструктуру.
6. Трговина обухвата трговинску политику (увоз, извоз, регионалне трговинске договоре, мултилатералне трговинске преговоре); електронску трговину и заштиту потрошача.
7. Туризам обухвата подстицање одрживог развоја туризма; улагање у унапређење, развој и ефикасно коришћење туристичке инфраструктуре; подршку развоју туристичке привреде (улагање у микро, мала и средња предузећа и предузетништво у области туризма) и унапређење позиције у региону, Европи и свету.
8. Мала и средња предузећа и предузетништво обухвата унапређење развоја микро, малих, средњих предузећа и предузетништва.
9. Наука, технолошки развој и иновације обухвата развој и унапређење научно-истраживачке делатности; усавршавање кадрова за научно-истраживачки рад; подстицање предузетништва заснованог на иновацијама; трансфер знања и технологија у привреди; развој и унапређење иновационог система у Републици Србији; развој система научно-технолошких информација и научно–технолошке инфраструктуре и промоцију науке и заштиту интелектуалне својине.
10. Образовање обухвата унапређење и развој система образовања у оквиру предшколског, основног, средњег и високог образовања; унапређење и развој система образовања одраслих, стручно и целоживотно образовање, инклузивно образовање, модернизацију инфраструктуре школа и високошколских установа; индивидуалну помоћ ученицима и студентима.
11. Енергетика обухвата пројекције енергетског развоја и дугорочни енергетски биланс; енергетску безбедност и енергетску инфраструктуру; тржиште енергије; енергетску ефикасност и обновљиве и нове изворе енергије.
12. Минералне сировине и рударство обухвата управљање минералним сировинама и развој рударства; израду биланса минералних сировина; геолошка истраживања, експлоатацију минералних сировина и геолошких ресурса.
13. Животна средина обухвата заштиту природе и биолошке разноврсности; заштиту и унапређење квалитета ваздуха; интегрално управљање водама (одржавање и унапређење водног режима – квалитет и квантитет вода, обезбеђивање потребних количина вода захтевног квалитета за различите намене, заштиту вода од загађивања и заштиту од штетног дејства вода – заштита од поплава, суше, ерозије, бујица и др.); заштиту земљишта, смањење загађења и факторе од значаја за квалитет чинилаца животне средине (индустријска безбедност, хемикалије и биоцидни производи, отпад, бука и вибрације, јонизујуће и нејонизујуће зрачење и др.); услове заштите животне средине у планирању простора и изградњи објеката и управљање шумама (развој шумарства и ловства, очување, заштиту, гајење и коришћење шума и дивљачи, располагање шумама и шумским земљиштем).
14. Саобраћај обухвата развој система железничког, друмског, воденог, ваздушног и интермодалног саобраћаја; бициклизам; изградњу и одржавање саобраћајне инфраструктуре и паметно управљање транспортним системима.
15. Дигитално друштво обухвата информационо друштво; информациону безбедност; електронске комуникације и дигиталне вештине.
16. Јавно информисање обухвата систем јавног информисања (безбедносни, социо-економски и професионални услови за рад новинара и медијских радника; функционално, одрживо и фер медијско тржиште; заштиту од спољних притисака; квалитетни, плурални и разноврсни медијски садржаји; професионална знања и дигиталне компетенције грађана, институција, медија, новинара и медијских радника); информисање националних мањина и сарадњу у области заштите културне баштине, културног стваралаштва и информисања на језику и писму припадника српског народа у региону.
17. Запошљавање обухвата политику запошљавања; унапређење институционалног оквира за политику запошљавања; унапређење положаја незапослених лица на тржишту рада; професионалну рехабилитацију и подстицање запошљавања особа са инвалидитетом и безбедност и здравље на раду.
18. Социјална политика обухвата социјалну укљученост (развој система социјалне заштите; развој и пружање социјалних услуга и новчаних надокнада за најсиромашније грађане, деинституционализацију и развој услуга социјалне заштите у заједници) и социјално осигурање.
19. Здравство обухвата систем здравствене заштите који подразумева организацију здравствене заштите (примарна, секундарна, терцијарна); финансирање здравствене заштите; здравствену статистику.
20. Спорт обухвата развој система спорта и физичке културе; развој спорта деце и омладине (укључујући и школски спорт); развој спортске рекреације; развој врхунског спорта; изградњу и одржавање спортске инфраструктуре и сузбијање непримереног понашања на спортским манифестацијама.
21. Пољопривреда и рурални развој обухвата пољопривредне ресурсе – управљање пољопривредним земљиштем и генетске биљне и животињске ресурсе; развој пољопривредне производње; прераду пољопривредних производа и производа рибарства; безбедност хране; добробит животиња.
22. Култура обухвата развој и унапређење културе и уметничког стваралаштва; заштиту непокретног, покретног и нематеријалног културног наслеђа; библиотечку, издавачку, кинематографску и музичко-сценску делатност; оснивање и развој културно-информативних центара у иностранству; установе културе.
23. Људска права обухватају заштиту и унапређење људских и мањинских права и слобода; превенцију и заштиту од дискриминације; побољшање положаја осетљивих група (деце, младих, старијих, жена, особа са инвалидитетом, Рома, избеглица, интерно расељених лица, тражилаца азила и миграната, националних и верских мањина и др.) и стварање подстицајног окружења за развој цивилног друштва.

ПРИЛОГ 2:

**Кључна питања за сагледавање постојећег стања**

1. Да ли је спроведено вредновање претходног документа јавне политике (уколико такав документ постоји) у истој области планирања?
2. Који статистички подаци и други релевантни доступни подаци и чињенице су коришћени, посебно који квантитативни показатељи за конкретну област/део области планирања?
3. Који је тренд у области планирања, односно делу области планирања приказан?
4. Који међународни трендови и упоредна пракса су коришћени да би се дао приказ положаја Републике Србије у међународним оквирима?
5. Које су циљне групе и друге заинтересоване стране идентификоване након спроведене анализе?
6. Који проблеми су идентификовани, колики је обим и природа идентификованих проблема, као и утицај на одређене циљне групе, који узроци су довели до њиховог настанка и које су последице које изазивају у пракси, са приказаном хијерархијом и повезаношћу између проблема (узрока и последица)?
7. Какво је искуство других држава или локалних самоуправа у решавању проблема? Која промена се предлаже ? Да ли је заиста неопходна?
8. Да ли су коришћене неке од техника за сумирање анализе постојећег стања, као на пример SWOT, PESTLE, дрво проблема и сл?

ПРИЛОГ 3:

**Кључна питања за утврђивање циљева**

1. Да ли су јасно наведени општи и посебни циљеви? Приказати везу између установљеног проблема, његових узрока и последица и дефинисаних циљева.
2. Да ли су циљеви утврђени по SMART принципу, односно да ли су прецизни, мерљиви, прихватљиви, реални и временски одређени ?
3. Са којим планским документима су усклађени утврђени циљеви?
4. Да ли су циљеви усклађени са циљевима одрживог развоја, ако јесу са којим?
5. На основу којих показатеља учинка се прати напредак у остварењу циљева?
6. Који квантитативни показатељи учинка (ефекта и исхода) омогућавају потпуно праћење спровођења остварења циљева?
7. Која је почетна вредност показатеља (вредност показатеља у години која претходи доношењу документа јавне политике, односно последњој години за коју постоје расположиви подаци), циљана вредност показатеља (вредност показатеља учинка у годинама спровођења документа јавне политике)?

ПРИЛОГ 4:

**Кључна питања за идентификовање опција**

1. Да ли су идентификоване различите опције – могуће мере, односно групе мера за остварење циља дефинисаног документом јавних политика?
2. Да ли је разматрана „status quoˮопцијa? Приказати размотрену „status quoˮопцију.
3. Које регулаторне мере су идентификоване и који њихови ефекти су размотрени? Које подстицајне мере су идентификоване и који њихови ефекти су разматрани?
4. Које информативно едукативне мере су идентификоване и који њихови ефекти су разматрани?
5. Које институционално управљачко организационе мере су идентификоване и који њени ефекти су разматрани?
6. Да ли су идентификовани капитални и инфраструктурни пројекти, инвестиције и услуге које пружају учесници у планском систему и разматрани њени ефекти? Навести који су капитални и инфраструктурни пројекти, инвестиције и услуге идентификовани.
7. Која опција, односно мере су изабране и на основу чега је процењено да ће спровођење тих мера довести до остварења циљева?
8. Дати јасно објашњење шта се спровођењем изабране опције (мерама) жели постићи.
9. Који показатељи резултата су идентификовани за мерење остварења мере, са почетним и циљаним вредностима и изворима провере? Који орган јавне управе је надлежан за спровођење мера? Који су рокови одређени за реализацију мера?
10. Да ли постоје расположиви ресурси за спровођење опције (мера)? Навести.

ПРИЛОГ 5:

**Кључна питања за оцену економских ефеката**

1. Које трошкове и користи (материјалне и нематеријалне) ће изабрана опција/мера проузроковати привредним субјектима, укључујући ММСП, појединој грани, односно одређеној категорији привредних субјеката и њиховом пословању?
2. Да ли изабрана опција, односно мера утиче на пословање привредних субјеката (оснивање привредних субјеката, њихове укупне трошкове, приходе, запосленост, инспекције из области делокруга привредних субјеката, е-услуге јавне управе и дигиталне трансформације, решавања спорова, итд.) и на који начин?
3. Да ли изабрана опција, односно мера утиче на инвестиције привредних субјеката (повећање производње, изградња инфраструктуре, обуке, заштита животне средине, унапређење енергетске ефикасности, итд.) и на који начин?
4. Да ли изабрана опција, односно мера утиче на продуктивност привредних субјеката (технолошки инфраструктурни развој, трансфер технологије и/или примену техничко-технолошких, организационих и пословних иновација, побољшање квалитета постојећих производа и услуга и др.) и на који начин?
5. Да ли изабрана опција, односно мера утиче на приступ тржишту привредног субјеката? (обим спољнотрговинске размене, слободан промет и висину цена производа/услуга, приступ финансијским средствима и др.)?

ПРИЛОГ 6:

**Кључна питања за оцену анализе ефеката на друштво**

1. Колике трошкове и користи (материјалне и нематеријалне) ће изабрана опција, односно мера проузроковати грађанима?
2. Да ли ће ефекти реализације изабране опције, односно мера негативно утицати на неку специфичну групу популације и да ли ће то негативно утицати на успешно спровођење те опције, као и које мере треба предузети да би се ови ризици свели на минимум?
3. Да ли изабрана опција, односно мера омогућава равноправан третман припадника различитих група (нпр. на основу националне припадности, етничког порекла, језика, пола, рода, родног идентитета, инвалидитета, старосне доби, сексуалне оријентације, брачног статуса или других личних својстава) ?
4. На које друштвене групе, а посебно на које осетљиве друштвене групе, би утицала изабрана опција, односно мера и како би се тај утицај огледао (пре свега на сиромашне, социјално искључене и у ризику од искључености, као што су особе са инвалидитетом, деца, млади, жене, старији, припадници ромске националне мањине, необразовани, незапослени, избеглице и интерно расељена лица и тражиоци азила, становништво руралних средина и друге осетљиве друштвене групе)?
5. Да ли би и на који начин изабрана опција, односно мера утицала на тржиште рада и запошљавање, као и на услове за рад (нпр. промене у стопама запослености, отпуштање технолошких вишкова, укинута или новоформирана радна места, постојећа права и обавезе радника, потребе за преквалификацијама или додатним обукама које намеће тржиште рада, родну равноправност, рањиве групе и облике њиховог запошљавања и слично)?
6. Да ли би изабрана опција, односно мера утицала на промене у финансирању, квалитету или приуштивост система образовања, система социјалне заштите, система здравствене заштите, адекватног становања, као и доступност и приуштивост адекватне хране, чисте пијаће воде, енергије и других јавних услуга и на који начин?
7. Да ли би изабрана опција, односно мера утицала на здравље људи и на који начин?
8. Да ли би изабрана опција, односно мера утицала на доступност културног садржаја и очување културног наслеђа и на који начин?
9. Да ли би изабрана опција, односно мера утицала на животни стандард становништва, на који начин и у којем обиму?
10. Да ли би се реализацијом изабране опције, односно мере позитивно утицало на промену социјалне ситуације у неком одређеном региону или округу и на који начин?

ПРИЛОГ 7:

**Кључна питања за анализу ефеката на животну средину и климатске промене**

1. Да ли изабрана опција, односно мера утиче и у којем обиму утиче на квалитет чинилаца животне средине и климатске промене, укључујући ефекте на очување режима вода, квалитет ваздуха, квалитет и коришћење земљишта, квалитет хране, способност прилагођавања на измењене климатске услове и емисије гасова са ефектом стаклене баште?
2. Да ли изабрана опција, односно мера утиче на биљни и животињски свет, природна станишта, екосистеме, биолошку, предеону и геолошку разноврсност, еколошку мрежу и еколошке коридоре, заштићена подручја и услуге екосистема и на који начин?
3. Да ли изабрана опција, односно мера утиче и у ком обиму на факторе од значаја за квалитет чинилаца животне средине и управљање отпадом, инфраструкутуру, природна добра и сировине, енергетску ефикасност и обновљиве изворе енергије?
4. Да ли изабрана опција, односно мера утиче на становништво и здравље људи?
5. Да ли изабрана опција утиче на културно-историјску баштину, архитектонско и археолошко наслеђе и на који начин?
6. Да ли изабрана опција, односно мера представља ризик по животну средину и здравље људи и да ли се додатним мерама може утицати на смањење тих ризика ?
7. Да ли су идентификоване додатне мере у сврху смањења ризика по квалитет чинилаца животне средине и здравље људи, уколико су идентификовани негативни утицаји изабраних мера?
8. Да ли су додатне мере усклађене са мерама важећих докумената јавних политика у области заштите животне средине и климатских промена, односно зелене агенде?

ПРИЛОГ 8:

**Кључна питања за анализу управљачких ефеката**

1. Да ли се изабраном опцијом, односно мерама уводе организационе, управљачке или институционалне промене у постојећим органима јавне управе, јавним агенцијама, независним регулаторним телима, јавним службама и јавним установама, као и правним и физичким лицима којима је поверено јавно овлашћење и које су то промене, односно да ли се предвиђа формирање нових органа јавне управе, јавних агенција, независних регулаторних тела, јавних служби и јавних установа, као и правних и физичких лица којима је поверено јавно овлашћење?
2. Да ли је за реализацију изабране опције, односно мера било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?
3. Да ли се изабраном опцијом, односно мерама утиче на квалитет и квантитет постојећих институцијалних капацитета?
4. Да ли изабрана опција утиче на одговорност и транспарентност рада јавне управе, јавне агенције, независних регулаторних тела, јавних служби и јавних установа, као и правних и физичких лица којима је поверено јавно овлашћење и на који начин?

ПРИЛОГ 9:

**Кључна питања за оцену финансијских ефеката**

1) Какве ће ефекте изабрана опција, односно мера имати на јавне приходе и расходе ?

2) Да ли је финансијске ресурсе за спровођење изабране опције/мере потребно обезбедити у буџету или из других извора финансирања и из којих? Навести износе које је потребно обезбедити за спровођење планираних мера из сваког извора финансирања.

ПРИЛОГ 10:

**Анализа ризика**

1. Да ли је за спровођење изабране опције, односно мере обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?
2. Да ли су обезбеђена финансијска средства за спровођење изабране опције, односно мере? Да ли је за спровођење изабране опције, односно мере обезбеђено довољно времена за спровођење поступка јавне набавке уколико је она потребна?
3. Да ли постоји још неки ризик за спровођење изабране опције, односно мере?
4. Да ли су идентификоване активности које ће бити предузете како би се смањила вероватноћа ризичног догађаја?
5. Да ли су идентификоване мере за смањење последица уколико се ризик оствари?

ПРИЛОГ: 11

**Садржај извештаја о спроведеним консултацијама у току израде документа јавне политике**

1. Навести циљне групе и заинтересоване стране које су учествовале у консултацијама.
2. Навести време, место и примењену методу консултација. Навести да ли су информације о времену, месту и методама консултација, као и њихови резултати објављени на порталу „еКонсултацијеˮ. Навести линк са Портала „еКонсултације” или интернет странице преко које су спроведене консултације.
3. Навести сугестије, примедбе и коментаре прикупљене током процеса израде документа јавне политике који су узети у разматрање.
4. Навести сугестије, примедбе и коментаре прикупљене током процеса израде документа јавне политике који нису прихваћени, уз навођење разлога за њихово неприхватање.

ПРИЛОГ 12:

ОБРАЗАЦ АКЦИОНОГ ПЛАНА

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Акциони план: | | | | |  | | | | | | | | | | | | | | | | | | | | | | | | | | |
| Предлагач: | | | | |  | | | | | | | | | | | | | | | | | | | | | | | | | | |
| Координација и извештавање: | | | | |  | | | | | | | | | | | | | | | | | | | | | | | | | | |
| Општи циљ 1: | | | | | | | | | | | | | | | | | | | | | | | | | | | | | | | |
| Институција одговорна за праћење и контролу реализације: | | | | | | | | | | | | | | | | | | | | | | | | | | | | | | | |
| Показатељ/и на нивоу oпштег циља *(показатељ ефекта)* | | | | | | | | | Jединица мере | | Извор провере | | | | | | Почетна вредност | | | | Базна година | | | | Циљaна вредност у последњој години АП | | | | | Последња година важења АП | |
|  | | | | | | | | |  | |  | | | | | |  | | | |  | | | |  | | | | | \* | |
| Посебни циљ 1.1: | | | | | | | | | | | | | | | | | | | | | | | | | | | | | | |
| Институција одговорна за координацију и извештавање: | | | | | | | | | | | | | | | | | | | | | | | | | | | | | | |
| Показатељ/и на нивоу посебног циља *(показатељ исхода)* | | Jединица мере | | | | Извор провере | | | | | | Почетна вредност | | | | | | Базна година | | | Циљaна вредност у \_\_ години | | | | | Циљaна вредност у \_\_ години | | | Циљaна вредност у \_\_ последњој години АП | |
|  | |  | | | |  | | | | | |  | | | | | |  | | |  | | | | |  | | |  | |
| Мера 1.1.1: | | | | | | | | | | | | | | | | | | | | | | | | | | | | | | |
| Институција одговорна за реализацију: | | | | | | | | | | | | | | | | | | | | | | | | | | | | | | |
| Период спровођења: | | | | | | | | | | | | | | | Тип мере: | | | | | | | | | | | | | | | |
| Прописи које је потребно изменити/усвојити за спровођење мере: | | | | | | | | | | | | | | |  | | | | | | | | | | | | | | | |
| Показатељ/и на нивоу мере *(показатељ резултата)* | | | Jединица мере | | | | Извор провере | | | | Почетна вредност | | | | | | Базна година | | | | Циљана вредност у години \_\_ | | | | Циљана вредност у години \_\_ | | | | Циљана вредност у \_\_ (последњој години АП) | |
|  | | |  | | | |  | | | |  | | | | | |  | | | |  | | | |  | | | |  | |
| Извор финансирања мере | | | | | Веза са програмским буџетом | | | | | | | | Укупна процењена финансијска средства у 000 дин. | | | | | | | | | | | | | | | | | |
| У \_\_ години | | | | | | | | | | У \_\_ години | | | | | У \_\_ години | | |
|  | | | | |  | | | | | | | |  | | | | | | | | | |  | | | | |  | | |
| Назив активности: | | Орган који спроводи активност | | | | Oргани партнери у спровођењу активности | | | | Рок за завршетак активности | | | | | Извор финансирања | | | | | Веза са програмским буџетом | | | Укупна процењена финансијска средства по изворима у 000 дин. | | | | | | | | |
| у \_\_ години | | | | | у \_\_ години | | | у \_\_ години |
| 1.1.1.1 | |  | | | |  | | | |  | | | | |  | | | | |  | | |  | | | | |  | | |  |
| 1.1.1.2 | |  | | | |  | | | |  | | | | |  | | | | |  | | |  | | | | |  | | |  |

\**број колона се подешава у складу са периодом трајања акционог плана*

ПРИЛОГ 13

ОБРАЗАЦ ТАБЕЛАРНОГ ПРИКАЗА ИЗВЕШТАЈА О СПРОВОЂЕЊУ АКЦИОНОГ ПЛАНА

|  |  |
| --- | --- |
| Годишњи извештај о спровођењу за \_\_ годину |  |
| Институција надлежна за координацију и извештавање: |  |
| Документ јавне политике за који је акциони план утврђен: |  |

|  |  |  |  |  |  |  |  |
| --- | --- | --- | --- | --- | --- | --- | --- |
| Општи циљ 1: | | | | | | | |
| Институција одговорна за праћење и контролу реализације: | | | | | | | |
| Назив показатеља | | Почетна вредност и година | | Циљана вредност у \_\_ години | Остварена вредност у \_\_ години | Напомена | |
|  | |  | |  |  |  | |
| Посебан циљ 1.1: | | | | | |
| Институција одговорна за координацију и извештавање: | | | | | |
| Назив показатеља | | Почетна вредност и година | Циљана вредност у \_\_ години | Остварена вредност у \_\_ години | Напомена |
|  | |  |  |  |  |
| Мера: 1.1.1. | | | | | | | |
| Институција одговорна за реализацију: | | | | | | | |
| Назив показатеља | | Почетна вредност и година | | Циљана вредност у \_\_ години | Остварена вредност у \_\_ години | Напомена | |
|  | |  | |  |  |  | |

|  |  |  |  |  |  |  |  |
| --- | --- | --- | --- | --- | --- | --- | --- |
| Активност | Рок -> Нови рок | Носилац | Статус\* | Обезбеђена/  утрошена  средства  (у хиљадама  РСД) | Образложење напретка | Разлози за одступање и предузете мере | Будући кораци за реализацију |
| 1.1.1.1 |  |  |  |  |  |  |  |
| 1.1.1.2 |  |  |  |  |  |  |  |
| 1.1.1.3 |  |  |  |  |  |  |  |

\*Могући статус: завршено, у току, није започето, одустало се